Author: inovecka
Last saved by: sulik
Company: UVSR

Dôvodová správa

Všeobecná časť

	Novelou zákona č. 10/1996 Z.z. o kontrole v štátnej správe v znení zákona č. 502/2001 Z.z. o finančnej kontrole a vnútornom audite a o doplnení niektorých zákonov, vykonanou zákonom č. 461/2002 Z.z., bolo Úradu vlády SR zverené plniť úlohy súvisiace s kontrolou nakladania s prostriedkami Európskeho spoločenstva a úlohy súvisiace s ochranou finančných záujmov Európskych spoločenstiev a za týmto účelom spolupracovať s Európskym úradom pre boj proti podvodom (OLAF).

	V čase od účinnosti uvedenej novely (1. septembra 2002) sa pri výkone činností zverených Centrálnemu kontaktnému útvaru OLAF pre SR prejavili niektoré nedostatky právnej úpravy. Doterajšia právna úprava nevytvárala dostatočný právny rámec na plnenie najdôležitejšej úlohy odboru, a to kontrolu zákonnosti nakladania s prostriedkami Európskeho spoločenstva, ktoré sú poskytované ako pomoc Slovenskej republike. Ďalším miestom, ktoré nebolo doteraz dostatočne právne zabezpečené, bola povinnosť spolupráce všetkých tých subjektov, ktoré sú akýmkoľvek spôsobom dotknuté finančnými záujmami Európskeho spoločenstva.

	Preto bolo iniciovanie vhodného právneho rámca tak, aby mohol Centrálny kontaktný útvar OLAF pre SR plniť svoje úlohy na požadovanej úrovni, považované za prioritnú úlohu a jej splnenie zapracované do harmonogramu opatrení vyplývajúcich zo Súhrnnej monitorovacej správy o pripravenosti Slovenskej republiky na členstvo v Európskej únii.

	Návrh zákona nemá dopad na zamestnanosť a nekladie nároky na štátny rozpočet.

Doložka zlučiteľnosti

návrhu zákona s právom Európskych spoločenstiev a právom Európskej únie

1.	Navrhovateľ zákona: Úrad vlády Slovenskej republiky. 

2.	Názov návrhu zákona: Návrh zákona, ktorým sa mení a dopĺňa zákon Národnej rady Slovenskej republiky č.  10/1996 Z.z. o kontrole v štátnej správe v znení neskorších predpisov.

3.	Záväzky Slovenskej republiky vo vzťahu k Európskym spoločenstvám a Európskej únii:  
a) 		Nariadenie Rady (ES) č. 1260/1999 Z 21. júna 1999 o všeobecných ustanoveniach o štrukturálnych fondoch
Nariadenie Rady (ES) č. 438/2001 Z 2. marca 2001 ustanovujúce podrobné pravidlá implementácie nariadenia Rady (ES) č. 1260/1999 pokiaľ ide o systémy riadenia a kontroly pre pomoc poskytovanú v rámci štrukturálnych fondov
Nariadenie rady (ES) š. 1266/1999 z 21. júna 1999 o koordinačnej pomoci kandidátskym krajinám v rámci predvstupovej stratégie a ktorým sa mení a dopĺňa nariadenie (EHS) č. 3906/89
Zmluva o Európskej únii, článok 280
	Nariadenie (ES) č. 1073/1999 Európskeho parlamentu a rady z 25. mája 1999 o vyšetrovaniach vykonávaných Európskym úradom boja proti podvodom (OLAF)
Nariadenie Rady Európskej únie (EURATOM) č. 1074/1999 z 25. mája 1999 týkajúce sa vyšetrovaní vedených Európskym úradom boja proti podvodom (OLAF)
b)	Úloha z harmonogramu opatrení vyplývajúcich  zo Súhrnnej monitorovacej správy o pripravenosti Slovenskej republiky na členstvo v Európskej únii, splatná k 1. 5. 2004.

4.	Problematika návrhu právneho predpisu:
Je upravená v práve Európskych spoločenstiev a v práve Európskej únie

5.	Stupeň zlučiteľnosti s právom Európskych spoločenstiev a právom Európskej únie: úplný. 

6.	Gestor: Úrad vlády Slovenskej republiky
Spolupracujúce rezorty: 
neboli 

7.	Účasť expertov pri príprave návrhu zákona:
nebola.

Osobitná časť

Čl. I.

K bodu 1:
Zapracovaním navrhovaných úprav bude text zákona uvedený do súladu s ust. § 24 ods. 1  zákona č. 575/2001 Z.z.  o organizácii činnosti vlády a organizácii ústrednej štátnej správy.

K bodu 2 (§ 1 ): 

Upresňuje sa vymedzenie orgánov kontroly.

K bodu 3 (§ 2 ods. 3):

Dopĺňa sa úprava kontroly zákonnosti pri poskytovaní prostriedkov Európskeho spoločenstaá a v tejto súvislosti aj prostriedkov štátneho rozpočtu Slovenskej republiky Navrhované ustanovenie je podkladom pre  plnenie úloh, ktoré súvisia s ochranou finančných záujmov Európskeho spoločenstva a pre spoluprácu s Európskym úradom boja proti podvodom (OLAF). Súčasne sa dopĺňa úprava povinnosti subjektov, ktoré prijali uvedené prostriedky poskytnúť úradu vlády súčinnosť pri plnení  úloh ochrany finančných záujmov Európskeho spoločenstva. a spolupráce s OLAFom.

K bodu 4 (§ 4 ods. 1):

Ide o zmenu a upresnenie formulácie textu ustanovenia.

K bodu 5 (§ 4 ods. 2):

Navrhovaná  úprava reaguje na zmenu v organizácii územnej samosprávy.

K bodu 6 (§ 5):

Navrhovaná úprava reaguje na čl. 11 ods. 7 Ústavného zákona č. 227/2002 Z.z. o bezpečnosti štátu v čase vojny, vojnového stavu, výnimočného stavu a núdzového stavu.

K bodu 7 (§ 7 ods. 2): 

Dopĺňa sa odkaz  a text poznámky pod čiarou .

K bodu  8 (§ 9 ods. 1 písm. a/): 

Skutočnosť, že účinnosť tohto zákona sa navrhuje po 1. 5. 2004 a Slovenská republika ako člen Európskej únie je viazaná komunitárnym právom, bolo potrebné premietnuť aj do ustanovenia vymedzujúceho kontrolnú činnosť. 

K bodu  9 (§ 9 ods. 1 písm. c/): 

Cieľom navrhovanej zmeny zákona je  zjednotenie právnej úpravy z hľadiska uplatňovania právnej zodpovednosti v oblasti kontroly premietnutej do právnych predpisov v Slovenskej republike. Po realizácii tejto zmeny bude úprava tejto problematiky v súlade s ostatnými právnymi predpismi v oblasti kontroly v Slovenskej republike. Súčasne bude riešenie problematiky zodpovednosti uvedené do súladu s pracovnoprávnymi a ďalšími predpismi.

K bodu 10  (§ 9 ods. 5):

Navrhuje sa  uložiť Úradu vlády SR aby  obsahovo zabezpečoval odbornú prípravu (vzdelávanie) štátnych zamestnancov – pracovníkov kontroly.

K bodu 11 (§ 11 ods. 1 písm. d/):

Navrhuje sa zaviazať právnické osoby a fyzické osoby, ktoré sú prijímateľom finančných prostriedkov Európskeho spoločenstva a v tejto súvislosti prostriedkov štátneho rozpočtu Slovenskej republiky, poskytnúť orgánu kontroly súčinnosť v prípade kontroly zákonnosti poskytovania uvedených prostriedkov vykonávanej u poskytovateľov z dôvodu verifikovania  deklarovaných skutočností.

K bodom 12 a 22 (§ 11 ods. 2 písm. d/ a e/, § 13 ods. 4):

Navrhovaná zmena nadväzuje na navrhovanú úpravu § 9 ods. 1 písm. c).Úpravou ustanovenia sa taktiež upresní subjekt, ktorý určí vedúcemu kontrolovaného subjektu lehotu, v ktorej má predložiť písomné námietky ku kontrolným zisteniam.
Navrhovanými úpravami sa upresňuje proces vypracovania dodatku k protokolu a oboznamovania s ním. 

K bodom 13, 14, 16, 19, 23, 25 (§ 11 ods. 2 písm. f/ a písm. g/, § 12 ods. 1, § 12 ods. 4, §  13 ods. 5, § 13 ods. 7):

Potreba navrhovaných úprav vyplynula z navrhovanej zmeny § 9 ods. 1 písm. c).

K bodu 15 (§ 11 ods. 2 písm. h/):

Úprava súvisí so zmenou  § 9 ods. 1 písm. c). Súčasne sa navrhuje uložiť vedúcemu kontrolovaného subjektu, aby určil zamestnancov zodpovedných za kontrolou zistené nedostatky a vyvodil voči nim právnu zodpovednosť. 

K bodu 17  (§ 12 ods. 2):

Ide  o zmenu v konštrukcii ustanovenia. Navrhovaná zmena zdôrazní význam povinnosti kontrolovaných subjektov spolupracovať s orgánom kontroly.

K bodom 18, 20, 21,  (§ 12 ods. 3 a ods. 5, § 13 ods. 1):

Navrhované úpravy upresňujú, komu sa ukladajú uvedené povinnosti. 

K bodu 22 (§ 13 ods. 4)

Navrhovaná úprava upresňuje charakter námietok, ktoré sa zohľadňujú v dodatku k protokolu.

K bodom 24 a 25 (§ 13 ods. 6, ods. 7):

Ide o štylistickú úpravu textu ustanovení. 

K bodu  26  (§ 14): 

Navrhovaná úprava súvisí s doplnením nového ods. 3  do § 14.

K bodu 27 (§ 14 ods. 3)

Doplnením nového ustanovenia sa povinnosť spolupracovať s orgánmi kontroly rozšíri aj na ďalšie dotknuté subjekty. Súčasne bude možné potrebnú súčinnosť vyžadovať aj mimo priameho výkonu kontroly, pri plnení iných povinností, ktoré s kontrolou súvisia.

Čl. II.
Navrhuje sa účinnosť  dňom 1. decembra 2004.